«Асыҡ ишектәр» сәйәсәтен тормошҡа ашырыу барышында иҡтисадтың банк һәм валюта өлкәләре либераллаштырыуға дусар ителә. Президент Әнүәр Саҙат уйынса, был сит ил капиталын йәлеп итеүгә һәм Мысырҙың эшсе көстәрен Ливия һәм Сәғүд Ғәрәбстаны кеүек төп нефть сығарыусы ғәрәп илдәренә сығарыуҙы еңеләйтергә тейеш була. Иҡтисади үҫеш темптары арта, дәүләттең түләү балансы торошо яҡшыра. Бындай сәйәсәт бер үк ваҡытта аҙсылыҡтың байыуына һәм халыҡтың төп өлөшөнөң көндәлек хәле насарайыуға алып килә. Һөҙөмтәлә Мысыр иҡтисады Көнбайышҡа тағы ла нығыраҡ бәйлелеккә эләгә.